Magnús Þór á förum úr Snæfellsbæ í Breiðholtið Magnús Þór Jónsson skólastjóri Grunnskóla Snæfellsbæjar er á förum úr sveitarfélaginu . Í síðustu viku var gangið frá ráðningu hans sem skólastjóra Seljaskóla í Breiðholti og mun hann taka þar til starfa í sumar . Magnús hefur verið skólastjóri Grunnskóla Snæfellsbæjar síðustu níu árin . Hann segir fjölskyldumál ráða því að hann tók þá ákvörðun að flytja . „ Fjölskyldan er öll fyrir sunnan og ég ákvað að grípa tækifærið þegar spennandi tækifæri gafst . Ég þekki vel til í Breiðholtinu , bæði bjó þar og starfaði um tíma , “ segir Magnús . Hann var einmitt deildarstjóri og aðstoðarskólastjóri Breiðholtsskóla áður en hann tók við skólastjórn í Snæfellsbæ . „ Ég hef átt gjöful og góð ár hérna í Grunnskóla Snæfellsbæjar og í samfélaginu í hópi frábærs samstarfsfólks , “ sagði Magnús í samtali við Skessuhorn . Þess má geta að staða skólastjóra Grunnskóla Snæfellsbæjar er auglýst í Skessuhorni sem kom út í dag .